હમણાં મીડિયામાં કાન ફિલ્મ ફેસ્ટિવલ યોજાઈ ગયો તેમાં ઐશ્વર્યા રાય અને દીપિકા પાદુકોણના અનયુઝઅલ ડ્રેસના ફોટા ચમક્યા કર્યા. આપણી ફિલ્મ ઈન્ડસ્ટ્રીઝની ગ્લેમરસ બાજુ જોવા મળી અને તેને જ હાઈલાઈટ કરવામાં આવી કારણ કે માર્કેટ જ આપણી પ્રતિભાઓને દોરે છે. આ વખતના કાન ફિલ્મ ફેસ્ટિવલમાં બીજી એક મોટી ઘટના બની કે બધી સ્ત્રી દિગ્દર્શકો ભેગી થઈને પોતાનો સંપ પ્રદર્શિત કર્યો. કેટલાક સવાલો પણ ઊઠાવ્યા. ગયા વરસે હાર્વી વિનસ્ટેઈન પર સેક્સુઅલ હરેસમેન્ટનો આરોપ મૂકાયા બાદ # મી ટુ અને # ટાઈમ્સ અપ કેમ્પેઈન શરૂ થયું. છેલ્લા વરસથી હોલીવૂડની અભિનેત્રીઓ બિન્દાસ થઈને પોતાને થઈ રહેલા અન્યાય અને ભેદભાવ વિશે બોલી રહી છે. આપણે ત્યાં હજી એકપણ અભિનેત્રીએ જાહેરમાં સાચી વાત બોલવાની હિંમત નથી દાખવી. કાન ફિલ્મ ફેસ્ટિવલમાં મહિલાઓ સવાલ ઊઠાવી રહી છે કે અમને સ્ત્રીઓને કેમ હાંસિયામાં ધકેલી દેવાય છે? અમારી પ્રતિભાને યોગ્ય મોકો આપવામાં આવતો નથી. તો શા માટે મહિલાઓને મુખ્ય ભૂમિકામાં રજૂ કરતી ફિલ્મો શા માટે મહિલા દિગ્દર્શકો જ બનાવે? સ્ત્રીઓને આપવામાં આવતી ભૂમિકાની પણ સમીક્ષા થવી જોઈએ. આ જ સવાલ આપણે ત્યાં પણ ઉઠાવી જ શકાય. ગુજરાતી નાટકો અને ફિલ્મોમાં મોટેભાગે સ્ત્રીઓને ફક્ત ઉપભોગનું અને મજાકનું સાધન જ બનાવીને રજૂ કરવાનું. તેને જોવા માટે સ્ત્રીઓ પણ જાય અને તેમાં સ્ત્રીઓ પણ કામ કરે. શા માટે તેનો વિરોધ ન થાય? વિરોધ ન થવાનું કારણ એક જ કે સ્ત્રીઓની સ્થિતિ આવી જ હોય તે સ્વીકારી લેવામાં આવ્યું છે. કાન ફેસ્ટિવલમાં પણ સ્ત્રીઓની સંખ્યા રેડ કાર્પેટ પર સુંદરતાને રજૂ કરવા સિવાય પણ નિર્ણાયક તરીકે અને ફિલ્મમેકર તરીકે વધી રહી હોવા છતાં મુખ્ય કોમ્પિટિશનમાં 21 ફિલ્મોમાં ફક્ત ત્રણ મહિલા દિગ્દર્શકની ફિલ્મને જ પસંદ કરવામાં આવી હતી. જો કે મહિલા દિગ્દર્શકો માને છે કે જાતીય ધોરણે કોઈપણ કળાને મૂલવવાની જરૂર નથી. કળાને કોઈ જાતિ હોતી નથી. તેને તો ફક્તને ફક્ત પ્રતિભાને જોરે જ મૂલવવાની હોય છે. જરૂર છે ફક્ત વધુને વધુ મહિલા પ્રતિભાને સરળતાથી પ્રવેશ આપવાની. મહિલાઓને એક વ્યક્તિ તરીકે રજૂ કરવાની અને સ્વીકારવાની. ફિલ્મોમાં રજૂ થતી સ્ત્રીઓની ભૂમિકા દ્વારા પણ સ્ત્રીને કઈ રીતે જોવામાં આવી છે તે પામી શકાય છે. સેક્સ સિમ્બોલ અને પૌરુષીય સત્તાને સમર્પિત થતી સ્ત્રીની ભૂમિકા જાણેઅજાણે પ્રેક્ષકોના મનને અસર કરતી હોય છે.